અમારી ઓફિસમાં પાણી ઠંડુ કરવા માટેના મશીન છે. એમાંથી પાણી ભરીએ તો બૂડ….બૂડ….એવો અવાજ આવે અદ્દલ જ્યારે શ્રવણે પાણી ભરવા લોટો નદીમાં બોળ્યો અને આવતો હતો તેવો જ. તને થશે કે આ શ્રવણ કોણ હતો…હેં ને? શ્રવણ માતૃ-પિતૃ ભક્ત દિકરો હતો. તેના માતા-પિતાને જાત્રા કરવી હતી પણ તેઓ આંધળા હતા એટલે જાતે જાત્રા કરવા જઇ શકે તેમ ન હતા. એટલે શ્રવણે વિચાર્યું કે આંધળા માતા-પિતાની ઇચ્છા પૂરી કરવી. એણે કાવડ બનાવ્યું અને એક બાજુ માતાને અને બીજી બાજુ પિતાને બેસાડ્યા અને જાત્રા કરવા લઇ ગયો. રસ્તામાં તેના માતા-પિતાને તરસ લાગી એટલે શ્રવણ પાણીની શોધમાં નીકળે છે અને રસ્તામાં એક નદી દેખાય છે. શ્રવણ ત્યાં પાણી ભરવા નદીમાં લોટો બોળે છે અને પાણીમાં બૂડ્….બૂડ….એવો અવાજ આવે છે. તે જ સમયે રાજા દશરથ શિકાર કરવા નીકળ્યા હોય છે અને બૂડ્….બૂડ…એવો અવાજ સાંભળીને એમને એમ થાય છે કે નદી કિનારે કોઇ પ્રાણી પાણી પીવા આવ્યું છે અને અંધારામાં જ તીર મારે છે જે શ્રવણને વાગે છે. દશરથ રાજાને પછી ખબર પડે છે કે ભૂલમા તીર શ્રવણને વાગ્યું છે. એ શ્રવણ પાસે આવે છે અને શ્રવણ દશરથ રાજાને કહે છે કે મારા આંધળા મા-બાપ તરસ્યા થયા છે તેમને આ પાણી આપી આવજો. અને જ્યારે દશરથ રાજા પાણી આપવા જાય છે ત્યારે શ્રવણના આંધળા માતા-પિતા કલ્પાંત કરે છે. દશરથ રાજાને શ્રાપ આપે છે કે જેમ અમે અમારો દિકરો ગુમાવ્યો તેમ તારે પણ દિકરાનો વિયોગ સહન કરવો પડશે….અને પછી રામે પણ વનવાસ ભોગવવો પડે છે જે દશરથ રાજાના પુત્ર હતા.